વર્ષ 2019માં યોજાનારી લોકસભા ચૂંટણી પહેલા કેન્દ્ર સરકારને ઘેરવા માટે એક તરફ જ્યાં દેશની વિપક્ષી પાર્ટીઓ મહાગઠબંધન કરવામાં લાગી છે, ત્યાં બીજી તરફ ભારતીય જનતા પાર્ટી પણ સત્તા જાળવી રાખવા માટે જવાબી રણનીતિ તૈયાર કરવામાં લાગી ગઈ છે. આ દરમિયાન કેન્દ્ર સરકારના ચાર વર્ષ પૂરા થયા બાદ કરાયેલા એક સર્વેમાં સામે આવ્યું છે કે, વડાપ્રધાન નરેન્દ્ર મોદી વર્ષ 2019માં ફરીથી એક વખત સરકાર બનાવશે. એબીપી ન્યૂઝ-લોકનીતિ-સીએસડીએસના આ સર્વેમાં પીએમ નરેન્દ્ર મોદીને સૌથી લોકપ્રિય નેતા માનવામાં આવ્યા છે. જો કે તેની સાથે રાહુલ ગાંધીની લોકપ્રિયતામાં પણ વધારો થયો છે. સર્વે મુજબ ઉત્તર, પશ્વિમ અને મધ્ય ભારતના ભાગોમાં ભાજપને નુકસાન થતું દેખાઈ રહ્યું છે, પરંતુ તેમ છતાં એનડીએ કેન્દ્રમાં પાછું આવશે.